钦定古今图书集成/历象汇编/庶征典/第007卷 > 《明娄元礼田家五行》 > 《论日》
## 钦定古今图书集成/历象汇编/庶征典/第007卷 > 《明娄元礼田家五行》 > 《论日》

日晕则雨。谚云：“月晕主风，日晕主雨。”　日脚占晴雨。
谚云：“朝又天，暮又地，主晴。反此则雨。”　日没后，起青
白光数道，下狭上阔，直起亘天，此特夏秋间有之，俗
呼青白路，主来日酷热。　日生耳，主晴雨。谚云：“南耳
晴，北耳雨。”日生双耳，断风截雨。若是长而下垂通地，
则又名白日幢，主久雨。日出早主雨，出晏主晴。《老农》
云：“此特言久阴之馀，夜雨连旦，正当天明之际，云忽
一扫而卷，即日光出，所以言早，少刻必雨，立验。言晏
者，日出之后，云晏开也，必晴亦甚准。盖日之出入，自
有定刻，实无早晏也。”愚谓但当云晴得早主雨，晏开
主晴，不当言日出早晏也。占者悟此理，日外自云障，
中起主晴。谚云：“日头𨂝云障，晒杀老和尚。”日“没返照，
主晴，俗名为日返坞。”一云：“日没胭脂红，无雨也，有风。”
或问：二候相似，而所主不同，何也？老农云：“返照在日
没之前，胭脂红在日没之后，不可不知也。”谚云：“乌云
接日，明朝不如今日。”又云：“日落云没，不雨定寒。”又云：
“日落雪里走，雨在半夜后。”已上皆主雨。此言一朵乌
云渐起，而日正落其中者。谚云：“日落乌云半夜枵，明
朝晒得背皮焦。”此言半天元有黑云。日落云外，其云
夜必开散，明必甚晴也。又云：“今夜日没乌云洞，明朝
晒得背皮痛。”此言半天上虽有云，及日没下去，都无
云，而见日状如岩洞者也。已上皆主晴，甚验。